དྲང་བདེན་སྙིང་སྟོབས།
མི་སེར་དཀྱུས་མའི་སྐྱིད་སྡུག་དང་ བསམ་སྦྱོར། ༼ཁག་དང་པོ།༽ ང་རང་ནི་མི་སེར་དཀྱུས་མའི་བུ་ཕྲུག་ཏུ་སྐྱེས་ཤིང་། མི་སེར་དཀྱུས་མའི་ ཁྱིམ་ཚང་ནས་ནར་སོན་པ་ཞིག་ཡིན་པས། མི་སེར་དཀྱུས་མ་དག་དང་ འབྲེལ་འདྲིས་ཆེ་ཞིང་། ཁོ་ཚོའི་སྐྱིད་སྡུག་དང་། བསམ་སྦྱོར་ལ་ཆ་རྒྱུས་ ཡོད་པ་ཞིག་རེད། ཅུང་ཟད་མི་འདྲ་ས་ནི་ང་རང་ཤེས་ཡོན་ལ་སྦྱང་བརྩོན་ བྱེད་པའི་སྐལ་བ་དང་ལྡན་ཞིང་། གོ་མྱོང་རྟོགས་གསུམ་ཐར་ཐོར་ཡོད་ པ་ལས་གཞན་པའི་ཆ་ནས་མི་སེར་དཀྱུས་མ་དག་དང་གཅིག་པ་རེད། དེ་བས་ང་ནི་ནམ་ཡང་མི་སེར་དཀྱུས་མའི་བུ་ཕྲུག་ཡིན་ལ།མི་སེར་དཀྱུས་ མའི་ཁྲོད་དུ་སྐྱིད་སྡུག་མཉམ་མྱོང་གི་འཚོ་བ་རོལ་མཁན་ཞིག་ཀྱང་ཡིན་ པས། མི་སེར་དཀྱུས་མའི་བདེ་སྡུག་ལ་སེམས་ཁྲལ་དང་། འཚོལ་རྟོག་ བྱ་རྒྱུ་ནི་ངའི་འོས་འགན་ཞིག་ཏུ་འདོད་ཅིང་། ལྷག་ཏུ་རྩོམ་ལ་འཇུག་ མཁན་ཞིག་ཡིན་པར་རློམ་གྱིན་ཡོད་པའི་ཆ་ནས་མི་སེར་དཀྱུས་མའི་བདེ་ སྡུག་ནི་ངའི་གླེང་གཞི་གཙོ་བོ་ཡིན། ངའི་ཕ་ཡུལ་མཚོ་སྔོན་ཡུལ་ཤུལ་ ནང་ཆེན་རྫོང་ཀ་གཞུང་རྩྭ་ཐང་ནི་རང་བྱུང་ཐོན་ཁུང་ལེགས་ཤིང་། རི་ཆུའི་བཀོད་པ་མཛེས་པའི་ས་ཆ་ཞིག་ཡིན་ལ།  གནས་དེར་སྡོད་ པའི་མི་སེར་དཀྱུས་མ་དག་ནི་དབྱར་རྩྭའི་ངལ་རྩོལ་དང་། ཕྱུགས་ཟོག་འཚོ་ སྐྱོང་གིས་འཚོ་བ་རོལ་ཐབས་བྱེད་བཞིན་ཡོད། མཁར་གྲོང་དུ་གནས་ སྤོས་པའི་འབྲོག་པ་དག་ནི་དབྱར་རྩྭའི་ངལ་རྩོལ་ཁོ་ན་ལ་བརྟེན་ནས་འཚོ་བ་རོལ་བཞིན་ཡོད། ཁྱིམ་ཚང་མི་གྲངས་ཆེས་མང་བ་༡༤ནས་༡༦ ཅན་དང་། མི་གྲངས་ཆེས་ཉུང་བ༢ནས་༣ཅན་རེད། ཁྱིམ་ཚང་ཕལ་ཆེ་ བའི་མི་གྲངས་༦དང་༧དང་༨ཅན་རེད། ལོ་རེའི་ངལ་རྩོལ་གྱི་ཡོངས་ འབབ་ལོ་རེའི་འཚོ་བའི་འགྲོ་གྲོན་དུ་བཏང་ནས་ཉི་མ་འགྲོ་ཐབས་བྱེད་ པ་ལས་མ་འོངས་བར་འདང་རྒྱག་ཆེར་མེད། འབྲོག་ཕྱོགས་སུ་སྡོད་ པའི་མི་སེར་དཀྱུས་མ་དག་ནི་དབྱར་དགུན་སྟོན་དཔྱིད་མེད་པར་ཁོམ་ ལོང་མེད་ལ། རུ་སྤོ་བ། ཕྱུགས་སྐྱོང་བ། དབྱར་རྩྭ་རྐོ་བ། རྩྭ་དྲེགས་པ།  ཞིང་ལས་པ་སོགས་ཀྱིས་ལོ་ཧྲིལ་པོར་ངལ་རྩོལ་ཁོ་ནས་ཁ་སོས་ཐབས་ དང་། ནམ་ལངས་ཐབས་བྱེད་བཞིན་ཡོད། ཁོ་ཚོའི་དཀའ་སྡུག་དང་། འབད་འབུངས་སྣ་ཚོགས་རྒྱབ་རྒྱབ་པའི་རྗེས་སུ་ཐོབ་པ་ནི་ཁྱིམ་ཚང་མི་ གྲངས་འོས་འཚམས་དང་། ཕྱུགས་ཟོག་སྐྱོང་བར་མཁས་པ། རྩྭ་་ས་བཟང་ བ་དག་ལ་ལོ་རེ་བཞིན་ཤ་མར་ཐུད་གསུམ། ཞོ་འོ་སྐྱུར་གསུམ་གང་འདོད་ ལོངས་སུ་སྤྱོད་རྒྱུ་འདུག་ལ། ད་དུང་དབྱར་རྩྭ་ཡང་མང་པོ་ལོན་པས་ ལོ་རེའི་འཚོ་བར་འདང་རྒྱག་མེད། ཁྱིམ་ཚང་མི་གྲངས་མང་〔མང་ཆེ་ བ་བྱིས་པ་ཡིན་〕བའམ་ཡང་ན་ཧ་ཅང་ཉུང་བ་དང་། རྩྭ་ས་ཡང་མི་བཟང་ ཞིང་། ཕྱུགས་ཟོག་ཀྱང་ཉུང་བ།  དབྱར་རྩྭ་ཡང་ཆེར་མི་ལོན་པའི་ འབྲོག་ཁྱིམ་འགའ་རེར་འབྲོག་ལས་ཁོ་ནས་འབྲོག་པའི་འཚོ་བ་མི་འདང་ ཞིང་། དགུན་ཁར་ཤ་མར་སོགས་གཞན་ནས་ཉོ་དགོས་པའི་དཀའ་ངལ་ འཕྲད་བཞིན་འདུག ཤ་དང་། མར། རྩམ་པ། ཞོ་འོ་སོགས་ནི་འབྲོག་ཕྱོགས་ ཀྱི་མི་སེར་དཀྱུས་མ་དག་གི་རྒྱུན་ཟས་ཡིན་ལ། ཕལ་ཆེར་དེ་དག་དང་ ཁ་བྲལ་ཐབས་མེད་པ་ལྟ་བུ་ཆགས་འདུག ལྷག་པར་དུ་འབྲོག་པའི་ རྒན་རབས་པ་དག་ནི་འབྲོག་པའི་འཚོ་བ་དང་ཉིན་གཅིག་ཁ་བྲལ་ཐབས་ མེད་པ་ལྟ་བུར་གྱུར་འདུག རྫོང་མཁར་དུ་གནས་སྤོས་པའི་འབྲོག་པ་ དག་ནི་ལོ་གཅིག་གི་ནང་དབྱར་རྩྭ་རྐོ་བའི་ངལ་རྩོལ་ཟླ་གཅིག་ལྷག་དཀའ་ སྡུག་མྱོང་བ་ལས། འབྲོག་ཕྱོགས་ཀྱི་མི་སེར་དག་དང་བསྡུར་ན་ཟ་ཉལ་ ཁོ་ནས་དུས་འདའ་བར་བྱེད། ཡིན་ནའང་། འབྲོག་ཕྱོགས་ཀྱི་མི་སེར་ དག་གི་འཚོ་བ་དང་མི་འདྲ་བར། སྔོ་ཚོད་དང་། འབྲས། གྲོ་ཐུག་སོགས་ རྒྱུན་ཟས་ཡིན་ལ། ཤ་མར་སོགས་དེ་འདྲ་མོད་པོ་ཞིག་ག་ལ་ཡོད། ལོ་གཅིག་ རིང་འཚོ་བའི་ཡོ་ཆས་ཡོད་ཚད་སྒོར་གྱིས་ཉོ་དགོས་པས་ཁྱིམ་ཚང་མི་གྲངས་མང་པོ་ཅན་ཞིག་ཡིན་ན། ལོ་རེའི་འཚོ་བའི་འགྲོ་གྲོན་སྒོར་ཁྲི་ ༥ནས་༦བར་ཡིན་ལ། དངུལ་གྱི་ཡོངས་ཁུང་དབྱར་རྩྭ་དགུན་འབུ་ ཁོ་ན་ཡིན་པས། མི་གྲངས་ཉུང་ཞིང་དབྱར་རྩྭ་རྐོ་བའི་འཇོན་ཐང་ དམན་པའི་ཁྱིམ་ཚང་ཕལ་པ་དག་ལ་འཚོ་བའི་དཀའ་ངལ་ཙག་ཙིག་་ འཕྲད་བཞིན་འདུག སྤྱིར་ན་འབྲོག་ཕྱོགས་དང་། མཁར་གྲོང་གི་མི་སེར་དཀྱུས་མའི་ཁྲོད་ དུ་ཁྱིམ་ཚང་རབ་འབྲིང་ཐ་གསུམ་ཡོད་པར་མ་ཟད། འཚོ་བའི་མཐུན་ རྐྱེན་ཡང་འཛུབ་མོའི་རིམ་པ་ལྟར་བཟང་ངན་སྣ་ཚོགས་རེད། མཁར་གྲོང་དུ་གནས་སྤོས་པའི་ཁྱིམ་ཚང་ལེགས་གྲས་ཀྱི་ལོ་རེའི་་ ངལ་རྩོལ་〔མང་ཆེ་བ་དབྱར་རྩྭའི་ཡོང་འབབ་རེད།〕 སྣ་ཚོགས་ལས་བྱུང་བའི་ ཡོངས་བབ་བསྡོམས་གོར་ཁྲི་༡༠ནས་༡༥དང་༢༠ལྷག་དང་། ཁྱིམ་ཚང་ འབྲིང་གྲས་དག་གི་ལོ་རེའི་ཡོངས་བབ་གོར་ཁྲི་༥ནས་༡༠བར། ཁྱིམ་ ཚང་དམན་གྲས་ཐམས་ཅད་ལ་ཡང་ལོ་རེའི་ཡོངས་འབབ་གོར་ཁྲི་༢ ནས་༥བར་ཡོད། ཁྱིམ་ཚང་ཆེས་དབུལ་བ་ཞིག་ཡིན་ཡང་ལོ་རེའི་ངལ་ རྩོལ་གྱི་ཡོང་བབ་སྒོར་ཁྲི་༡དང་༢མེད་པ་ཕལ་ཆེར་མི་འདུག〔འདི་དག་ ནི་རང་ཡུལ་ཕྱོགས་ཀྱི་གནས་ཚུལ་ཙམ་ཡིན།〕འབྲོག་ཕྱོགས་ཀྱི་མི་སེར་དཀྱུས་མའི་ ཁྱིམ་ཚང་དག་ཀྱང་གོང་གི་མཁར་གྲོང་དུ་གནས་སྤོས་པའི་འབྲོག་པ་་ དེ་དག་དང་འདྲ་བར་ལོ་རེའི་ངལ་རྩོལ་གྱི་ཡོང་བབ་རབ་འབྲིང་ཐ་གསུམ་ གཅིག་མཚུངས་ཡིན་ལ། དེའི་སྟེང་འབྲོག་ལས་ཐོན་སྐྱེད་དཔེར་ན། ཁྱིམ་ཚང་རབ་གཅིག་ལ་ལོ་རེའི་ཡོང་བབ་མར་རྒྱ་མ༦༠༠ ཕྱུར་བ་རྒྱ་མ་ ༣༠༠ཐུད་རྒྱ་མ་༡༥༠གཞན་ཡང་ཞོ་དང་འོ་མ་དབྱར་རྒུན་ཆད་མེད་ལོངས་ སུ་སྤྱོད་རྒྱུ་འདུག ཁྱིམ་ཚང་འབྲིང་ཞིག་ལ་ལོ་རེར་མར་རྒྱ་མ༣༠༠ ཕྱུར་ བ་རྒྱ་མ་༡༠༠ ཐུད་རྒྱ་མ་༨༠ཞོ་དང་འོ་མ་〔དབྱར་ཀ་〕གང་འདོད་ཡོད། ཁྱིམ་ཚང་ཐ་མ་ཞིག་ཡིན་ཡང་ལོ་རེར་མར་རྒྱ་མ་༥༠ལྷག་དང་། ཐུད་ རྒྱ་མ་༢༠ཕྱུར་བ་རྒྱ་མ་༣༠ད་དུང་ཞོ་དང་འོ་མ་ཡང་〔དབྱར་ཀ་〕མ་ ཆད་ཙམ་ཡོད་འདུག གཞན་ཡང་རྒྱལ་ཁབ་ཀྱི་འཚོ་བའི་ཁ་སབ་རོགས་ དངུལ་ཅུང་ཟད་ཡོད་པ་སོགས་ཀྱིས་ཕལ་ཆེར་ལྟོ་རྒྱབ་མི་ཁེབས་པའི་ དཀའ་སྡུག་མྱོང་མཁན་རེ་གཉིས་ལས་མེད་ཚོད། དེ་ནི་གཅིག་ནས་དབྱར་རྩྭའི་ངལ་རྩོལ་གྱི་འབྲས་བུ་དང་། གཉིས་ནས་འབྲོག་ ལས་ཐོན་སྐྱེད་མི་དམན་པའི་སྟབས་ཀྱིས་རེད་འདོད། གང་ལྟར་དབྱར་རྩྭ་ དགུན་འབུ་མེད་པའི་ས་ཕྱོགས་དང་། ཕྱུགས་ཟོག་སྐྱོང་བའི་ཐབས་ཚུལ་མི་ ལེགས་པའི་ས་ཁུལ་གཞན་དག་དང་བསྡུར་ན་ཅུང་ཟད་ཡར་ཐོན་ཡིན་ པ་མཐོང་ཐུབ། དེ་དག་མིའི་ངལ་རྩོལ་གྱི་འབྲས་བུ་དང་། དབྱར་རྩྭ་ དགུན་འབུའི་རིན་ཐང་གིས་ཡིན། འོན་ཀྱང་འགའ་རེའི་དབུལ་ཕོངས་ མིན་ཡང་། མེད་མུག་གི་སྡུག་སྨྲེ་འདོན་པར་བྱེད། དེ་དག་ནི་ངས་བལྟས་ ན་དེ་འདྲའི་སྡུག་སྨྲེ་འདོན་དགོས་ཚོད་རེད་མི་འདུག་སྙམ། འཚོ་བའི་ མཐུན་རྐྱེན་ཞན་པའི་ས་ཁུལ་གཞན་གྱི་མི་སེར་དཀྱུས་མ་དག་གི་ལྟོ་རྒྱབ་ མི་ཁེབས་པའི་དཀའ་སྡུག་སྣ་ཚོགས་མཐོང་བ་ཡིན་ན། དེ་འདྲའི་ཐབས་ ཆག་ཞིག་རེད་ཨི་འདུག་གསལ་ངེས་རེད། དེ་བས་བདག་གིས་བལྟས་ན་ཕྱི་དངོས་པོའི་སྟེང་ནས་སྔོན་ཆད་དང་བསྡུར་ན་དེ་འདྲ་རྗེས་ལུས་རེད་མི་འདུག་སྙམ། གང་རྗེས་ལུས་རེད་འདུག་ཟེར་ན། ནང་བསམ་བློ་དང་། སྤྱོད་པའི་ཐོག་ནས་འཕོ་འགྱུར་བྱུང་མི་འདུག་ལ་ ད་དུང་རྗེས་ལུས་རེད། ལྟ་ཚུལ་དང་། སྤྱོད་ཚུལ་གང་གི་ངོས་ནས་ཀྱང་ཡང་དག་པའི་ལམ་ ལུགས་ཀྱིས་དུས་རབས་གསར་བའི་འཛམ་གླིང་གི་འགྲོ་བ་སྤྱིའི་འགྲོ་ ལུགས་དང་མཐུན་པའི་རྗེས་སུ་བསྙེག་དགོས་ལ། དུས་རབས་གསར་བའི་ མི་ཡི་རྗེས་ཟིན་པར་བྱེད་དགོས་པ་ནི་དོ་སྣང་བྱ་ཡུལ་གཙོ་བོ་ཞིག་་ ཏུ་ཁོ་བོའི་སེམས། དེ་ཕྱིར་རྗེས་ལུས་ཀྱི་ལྟ་ཚུལ་དང་སྤྱོད་ཚུལ་གང་མང་ ཞིག་ལེགས་བཅོས་མི་བྱེད་ཐབས་མེད་དུ་མཐོང་ལ། དེ་དག་རེ་རེ་ནས་ མཐར་ཆགས་སུ་བརྗོད་པ་ཡིན་ན་འདིར་སྐབས་སུ་མ་བབ་པས། དམིགས་ གསལ་གྱི་གནད་དོན་ཁ་ཤས་སྤྲོ་བའི་ངལ་བ་ལྷུར་ལེན་རྒྱུ་ཡིན་ནོ།། ༡ འདྲ་མཉམ་གྱི་ཐད།